El conseller d'Economia i Coneixement, Andreu Mas-Colell, ha encapçalat recentment un viatge a Califòrnia per impulsar un programa de cooperació acadèmica amb aquest estat americà amb dos objectius: el primer, aprofundir en la relació universitària i incrementar les oportunitats per als professors i estudiants catalans; el segon, incorporar al sistema català el coneixement de les universitats californianes en innovació i emprenedoria científica.
Aquest viatge forma part de l'estratègia en l'àmbit del coneixement iniciada fa dos anys pel president de la Generalitat a tres zones punteres en recerca i innovació: Massachusetts (2012), Israel (2013) i, ara, Califòrnia (2014).
El passat dia 30 d'abril, Barcelona Global va organitzar la segona edició de la Ruta de la Recerca per a empresaris.
La ruta es va centrar en la física i la informàtica, i hi van assistir una vintena d'empresaris.
En aquesta ocasió es van visitar l'Institut de Ciències Fotòniques (ICFO) i el Barcelona Supercomputing Center - Centre Nacional de Supercomputació (BSC-CNS).
La Unió Europea ha concedit el primer doctorat internacional en Medicina i Cirurgia Fetal al Fetal Medicine Research Center, dirigit per Eduard Gratacós i vinculat a l'Hospital Clínic i a l'Hospital Sant Joan de Déu.
Està integrat dins del programa Erasmus Mundus i té com a objectiu formar estudiants internacionals en les tècniques més avançades en medicina maternofetal, de la qual el centre és referència internacional.
L'anuari estadístic de l'Organització Mundial de la Propietat Intel•lectual (OMPI) corresponent a l'any 2012 situa la Xina en primer lloc en els quatre tipus de registres de la propietat intel•lectual que gestiona: patents, models d'utilitat, marques registrades i disseny industrial.
Quatre països —tres dels quals asiàtics— tenen les seves oficines entre les deu amb més activitat del món en tots quatre tipus de registres: la Xina, el Japó, Corea i Alemanya.
L' Statistical Atlas a escala regional, elaborat a partir de les dades de l'anuari Eurostat regional yearbook 2013, ja es pot consultar en línia.
A més de ciència i tecnologia, aquest atles conté mapes amb informació estadística sobre economia i finances, població i condicions socials, indústria, comerç i serveis, transport, agricultura i pesca.
Cada mapa presenta una llegenda amb una breu explicació per interpretar les dades.
L'antiga ciutat de Pompeia podria inspirar-se en la seva germana més petita, la ciutat d'Herculà, per assegurar la seva supervivència.
Les dues ciutats, situades a la costa napolitana d'Itàlia, van ser destruïdes de manera simultània i preservades per l'erupció del volcà Vesuvi l'any 79.
Però mentre que a Pompeia molts dels edificis estan en risc de col·lapse, Herculà està en millors condicions gràcies a un projecte de conservació dut a terme en els darrers tretze anys.
La producció d'aliments i de biocombustibles a escala global i la seva vulnerabilitat davant del canvi climàtic tenen una gran importància social.
Tanmateix, els models actuals de predicció de l'extensió dels cultius són incerts.
Un estudi internacional demostra que les noves observacions des de l'espai de la fluorescència de la clorofil·la, una emissió intrínsecament lligada a la bioquímica de la planta, permeten mesurar de manera precisa, global i en el temps la fotosíntesi dels cultius.
Dos joves titulats en enginyeria aeronàutica a la Universitat Politècnica de Catalunya, Josep Miguel Bermúdez i Jordi Salas, han patentat a Europa, els Estats Units, la Xina i el Japó un sistema de veles que aplica la tecnologia aeronàutica a grans embarcacions.
S'anomena Bound4blue i consisteix a implementar unes innovadores veles rígides en vaixells convencionals, similars a les ales dels avions.
Aquest sistema permet multiplicar el rendiment de les embarcacions i també pot ser utilitzat per generar energia.
El Centre de Recerca en Enginyeria Biomèdica (CREB), en col·laboració amb el Consorzio di Bioingegneria e Informatica Medica i la Fondazione Istituto Neurologico Casimiro Mondino, de Pavia (Itàlia), ha desenvolupat un serious game per a la detecció precoç de les demències senils en persones a partir de 50 anys.
Un equip d'investigadors ha desenvolupat una plataforma de lab-on-a-chip capaç de detectar marcadors de proteïnes de càncer a la sang utilitzant els últims avenços en plasmònica, microfluidica, nanofabricació i química de superfícies.
Un grup d'investigadors de la Universitat Pompeu Fabra ha aconseguit substituir una funció perduda del cervell mitjançant la implantació d'un sistema de neuropròtesi al cerebel, la part de l'encèfal que coordina els moviments voluntaris.
Un grup d'investigadors liderats pel professor Carles Enrich han identificat que el colesterol té un paper fonamental en la capacitat de les cèl·lules per moure's i envair altres teixits.
L'estudi és rellevant per entendre millor la metàstasi en el càncer, el procés pel qual les cèl·lules cancerígenes envaeixen els teixits sans.
El llançament públic de l'Arxiu Europeu del Genoma-Fenoma (European Genome-Phenome Archive, EGA) va tenir lloc el passat mes de maig a Barcelona, en un projecte liderat pel Centre de Regulació Genòmica (CRG).
Aquest arxiu té com a objectiu garantir les dades de genomes i fenomes que es posen a disposició de la comunitat científica mundial.
L'investigador Albert G. Sellés, de l'Institut Català de Paleontologia Miquel Crusafont (ICP Miquel Crusafont), ha descrit dues noves oospècies de dinosaure: Prismatoolithus trempii i Spheroolithus europaeus, que, a banda d'incrementar la riquesa i la diversitat de les oospècies que ja es coneixien, ajuden a resoldre antics interrogants sobre la paleobiologia i l'evolució de les faunes de dinosaures dels Pirineus al final del període Cretaci, poc abans de la seva extinció, fa 65 milions d'anys.
Bringing Science to Life, de la Royal Society, ofereix una sèrie de recursos sobre ciència i recerca científica d'avantguarda per als nens i joves.
Estudiants i professors de la Universitat Spring Arbor i de la Hardin Valley Academy, als Estats Units, i membres de la comunitat d'Spring Arbor, han treballat conjuntament per construir una taula periòdica dels elements a partir de blocs de LEGO®.
La revista Physics in Perspective publica, des de fa uns anys, rutes per ciutats del món en una sèrie que denominen «El turista de la física» (The Physical Tourist).
Aquestes rutes les proposen físics i historiadors.
Fins ara s'han publicat recorreguts per París, Viena, Berlín, Nova York, Berna, Barcelona i Madrid.
En la seva última edició, Xavier Roqué i Antoni Roca-Rosell, investigadors de la Universitat Autònoma de Barcelona i de la Universitat Politècnica de Catalunya, respectivament, han proposat quatre rutes científiques per la Ciutat Comtal.
We Question Our Project va organitzar la Barcelona GovJam 2014 amb l'objectiu de promoure el disseny dels serveis públics de manera més eficient i satisfactòria.
L'esdeveniment de Barcelona és un més dels que es van dur a terme simultàniament en moltes ciutats arreu del món i en què va col·laborar l'Escola d'Administració Pública de Catalunya.
Dones de Ciència ( Women in Science ) és una nova eina interactiva que presenta les últimes dades disponibles per països.
Desenvolupada per l'Unesco Institute for Statistics (UIS), l'eina permet explorar i visualitzar les bretxes de gènere al llarg de la carrera acadèmica i científica, des de la decisió d'obtenir un títol de doctorat, fins als camps d'investigació que interessen a les dones i els sectors en què treballen.
La Fundació Catalana per a la Recerca i la Innovació (FCRi), amb el suport de la Secretaria d'Universitats i Recerca, ha convocat el Concurs de Cartells de la 19a Setmana de la Ciència a Catalunya, que enguany se celebrarà del 14 al 23 de novembre
JRC Science Hub és una plataforma de la iniciativa europea Joint Research Centre (JRC) que aplega el coneixement científic elaborat internament per la Comissió Europea (CE) i pels seus centres de recerca.